Kansanedustaja Paula Lehtomäen (kesk) puolisosta tuli neljä vuotta sitten Suomen tunnetuin Talvivaara-sijoittaja.

Talvivaaran kaivos hakeutui eilen konkurssiin. KIMMO RAUATMAA

Matti Vanhasen (kesk) jälkimmäisen hallituksen ja Mari Kiviniemen (kesk) pätkähallituksen ympäristöministerinä toiminut Lehtomäki joutui melkoiseen pyöritykseen syksyllä 2010, kun paljastui, että hänen puolisonsa oli hankkinut yli 50 000 kaivosyhtiö Talvivaaran osaketta vain pari viikkoa ennen kuin kaivosyhtiö julkisti kohutun uraanikaivoshankkeensa.

Ministerin puolison mittavat osakekaupat herättivät epäilyksiä, mutta asiaa tutkinut Finanssivalvonta päätyi tutkimuksissaan siihen lopputulokseen, ettei Lehtomäellä tai hänen puolisollaan ollut sisäpiiritietoa kaivosyhtiön uraanin talteenottoa koskevasta hankkeesta.

Kohun keskelle joutunut Lehtomäki ilmoitti itse julkisuudessa, että hänen puolisonsa hankki osakkeet neljässä erässä tammi-helmikuussa 2010 ja maksoi niistä noin 300 000 euroa.

Myös pariskunnan alaikäisillä lapsilla oli merkittävä määrä Talvivaaran osakkeita.

Kaikki menee

MTV uutisoi viime vuoden heinäkuussa Lehtomäen puolison lisänneen Talvivaara-omistustaan rajusti noin 360 000 osakkeeseen. MTV:n mukaan yksi mahdollinen ajankohta omistuksen kasvattamiseen on keväällä 2013 järjestetty osakeanti, jossa omistajat saivat merkitä kuusi uutta osaketta yhtä vanhaa osaketta kohden 0,16 euron kappalehintaan.

Keskiviikolle päivätyn omistajaluettelon mukaan Lehtomäen puoliso omistaa edelleen samat 357 040 osaketta, joten hän on mitä todennäköisimmin merkinnyt osakeannin yhteydessä uusia osakkeita sallitun maksimimäärän, noin 300 000 uutta osaketta. Hintaa merkinnälle kertyi noin 50 000 euroa.

Kaupankäynti Talvivaaran osakkeilla keskeytettiin Helsingin pörssissä torstaina, kun Talvivaara ilmoitti kaivostoimintaan keskittyneen tytäryhtiönsä Talvivaara Sotkamon konkurssista.

Talvivaaran osake maksoi keskiviikkona kolme senttiä, joten Lehtomäen puolison omistuksen nimellinen arvo on tällä hetkellä 10 711 euroa. Lasten omistusten arvo on 745 euroa.

- Tilanne on nyt hyvin lähellä sitä, että Talvivaaran osakkeen arvo nollautuu ihan virallisestikin, analyysiyhtiö Inderesin analyytikko Antti Viljakainen sanoi Iltalehdelle torstaina.

Viljakaisen mukaan tytäryhtiön konkurssi tarkoittaa vääjäämättä sitä, että kymmenet tuhannet Talvivaaraan sijoittaneet suomalaiset menettävät rahansa lopullisesti.

Talvivaaran omistajaluettelossa oli keskiviikkona yli 80 000 nimeä.